Tatoeba sentences — language code: ber
Ddayxa, ala nettat kan i tesɛa yemma-s.
Teḥmmel-itt nezzeh.
Acḥal n lehmum i d-tewwi fell-as mi ara tt-id-ttɛayarent tizziwin-is.
Sqaqarent-tt-id teqcicin alma d amnar n tewwurt s yiwen uḥiḥa yeqqaren : “Anzaren n lbaṭaṭa ! Anzaren n lbaṭaṭa !”
Ad as-d-tsel kan yemma-s tettwejririḥ ad d-teffeɣ deffir n uẓeṭṭa ad tazzel deffir n tteryulat ad tent-tesqaqer.
Akka i asent-tsemma i tidak icenfen tawenza i yelli-s.
Mi ara d-tuɣal ɣer yelli-s ad tt-tḥell.
Ad as-d-tfek s wacu ara tedhu nettat ad as-teqqar : “Tifeḍ-tent a yelli, ma yella d tanzarin-inem i d-ttɛayarent ɣur-i fazent, yerna ad timɣureḍ kan ad yimɣur wudem-im nutenti ad d-banent meẓẓiyit”.
Kra n wayen d-tcar Mennun i yelli-is ur yeffiɣ, d tanmegla i d-yeḍran, mačči d temẓi i meẓẓiyit wanzaren n Ddayxa, rnan deg temɣer.
Nna Mennun tesker-d yelli-s akken i ilaq, deg lɛezza, acemma ur tt-ixuṣṣ.
Tefka-tt teɣra yerna tewwi-d iman-is.
Lxersum ur tufiḍ deg wacu i tt-tɣull.
S yiṣurdiyen i tettaɣ ɣef urgaz-is yemmuten d ameɣras ɣef tmurt-is, tefka i yelli-s yiwet n ttrebga igerrzen.
Kra n wayen d-tessuter yelli-s yuweḍ-itt.
Ala yiwet n temsalt iwimi ur tezmir ara, ur d-as-tufi ara tifrat : Talɣa tameqqrant n wanzaren n Ddayxa.
Wa d lamer n Rebbi, mreḥba s wayen i ɣ-d-yefka.
S wawalen-a i tettṣebbir yelli-s d yiman-is.
Nna Mennun tbedd ɣer yelli-s akken i iwata.
Txemmem ula ɣef uzekka-s, teldi-as amiḍan deg lbanka anda i as-tesrusu yal ayyur cwiṭ seg yidrimen-is.
Teqqar deg wul-is : “Ad ten-taf ɣer sdat mi ara naweḍ anda ur d-nettuɣal”.
Ddayxa mi d-tuwi akayad n Bak s tezmilt igerrzen tga tizrawin tunnigin deg tesdawit.
Ɣer taggara tessaweḍ ad d-tawi agerdas n turagt n tutlayin.
D ayen i tt-yeǧǧan ad tuɣal d taselmadt n tutlayt tafransist deg uɣerbaz alemmas.
Kra kkan yiseggasen deg tesdawit ur d-temmuger ugur amectuḥ deg leqraya-s acku Ddayxa d taqcict timegzit.
Yefka-as Rebbi yiwen uqerruy fessus nezzeh.
Tezga d timezgit, urǧin fell-as iɛedda uzaylal, ɣur-s tiririt yelhan thegga i yal asteqsi.
Ugur ameqqran i d-temmuger d tamuɣli n tmetti s umata d tin n yinelmaden n tesdawit wukud teqqar.
Iẓri-nsen amzun yettwali kan yiwen n ugman n tfekka n Ddayxa : Anzaren-is.
Iḥricen-nniḍen ur sen-ččuren ara tiṭ, ad as-tiniḍ dergen ɣef wallen-nsen.
D annect-a akk i tt-yerran terra-d ẓẓerb ɣef yiman-is.
Tawala n ukkuẓ n yiseggasen i tesɛedda deg tesdawit ur tt-tebḍi d yiwen, teqqim tedder d yiman-is.
Ulac ɣur-s ameddakel am teqcicin-nniḍen i d-yefka Rebbi ṣṣifa-nsent tseggem.
Dɣa ula d tagnit yefka-asent Rebbi ad ttbeddilent imeddukal akken i ttbeddilent iselsa.
Ddayxa meskint, ur tt-id-iṣaḥ ara ad tẓeḍ assaɣen n tdukli d teḥdayin i yettsetḥin ad tent-id-afen medden qqiment yid-s.
Dɣa ula d nettat trewwel fell-asent.
Aseklu-nni ines n wafrayen, tefres-it akk, i d-teǧǧa ala afurek-nni n lebɣi n leqraya.
Afrayen-nniḍen yecban tayri, tagmat, aḥezzeb, aqader, tadukli, aɣiḍi atg… twala-ten amzun sennan-ten medden d taẓwayt tameqqrant, ssaɣen deg-sen times yekkren d aḥǧaǧu, yis-s ẓẓaẓnen ula d itran imi ilizeq-ines yewweḍ s igenni.
Tɣaḍ-itt yemma-s nezzeh.
Tɣaḍ-it yemma-s nezzeh.
Tɣaḍ-iten yemma-tnsen nezzeh.
Tɣaḍ-itent yemma-tnsent nezzeh.
Tɣaḍ-ik yemma-k nezzeh.